2013. augusztus 24. / 10:31
Szávay István Szatmárnémetiben - Fotó: Babos Krisztina
Kovács Béla jobbikos európai parlamenti képviselő szatmárnémeti irodájában tartott sajtótájékoztatót Szávay István, akit az Antena 3 arról faggatott, hogy illegálisan működik-e a jobbikos találkozóhelyként ismert kirendeltség. A politikus elmondta, bevett szokás, hogy egy EP-képviselő egy másik uniós tagországban tart fent irodát, rendez fogadóórát, találkozik ottani uniós állampolgárokkal. Sőt, Kovács Béla a nem EU-tag Ukrajnához tartozó Beregszászban is működtet irodát, hogy a kárpátaljai magyarokkal tartsa a kapcsolatot – tette hozzá.
Az Antena 3 arról is érdeklődött, hogy milyen dokumentumok alapján jegyezték be az irodát, és kértek-e ehhez engedélyt a szatmárnémeti önkormányzattól. Szávay kifejtette, minden dokumentációt annak rendje és módja szerint intéztek, az irodát bárki felkeresheti, a Jobbik igyekszik minden felvetésnek, problémának utánajárni. A furcsa kérdésekre válaszul hangsúlyozta, elfogadhatatlannak tartaná, ha Románia egy másik uniós tagország EP-képviselőjének irodáját kezdené el üldözni.
Nem csak Vonát, Tőkést sem védte meg a kormány
Az utóbbi hetek román fenyegetései kapcsán Szávay István leszögezte, a Jobbiknak nem célja a feszültségkeltés, és nem keresi a konfliktusokat, de ha van egy konfliktushelyzet, amely a külhoni magyarság érdekeit sérti, akkor az elől nem lehet kitérni. A képviselő elfogadhatatlannak nevezte Traian Basescu román államfő politikai stílusát, mint mondta, nem Magyarország szorul rendreutasításra, Romániának kéne a nemzetiségek módszeres megfélemlítése helyett végre európai útra térnie.
Szávay elszomorítónak tatja, hogy a magyar kormány nem csak a kitiltással fenyegetett Vona Gábor mellett nem állt ki, hanem azt is szótlanul tűri, hogy Tőkés Lászlót „méltatlan és megalázó támadások” érik. (Az erdélyi politikust a jelek szerint megfosztják a Románia Csillaga állami kitüntetéstől, amelyet 2009-ben a romániai rendszerváltozás elindításában játszott történelmi szerepéért kapott – a szerk.)
A Jobbik nem hagyja megfélemlíteni magát
„Az utóbbi hetek támadásai csak megacélozták erdélyi tagjainkat, nem hagyjuk megfélemlíteni magunkat, tovább épülünk, gyarapodunk” – jelentette ki Szávay, hozzátéve, hogy a Jobbik jelenleg hét csoporttal képviselteti magát Erdélyben, és újabb megyékben formálódnak nemzeti radikális társaságok.
A 2014-es választási kampány kapcsán kifejtette, 2010-hez hasonlóan részletes, reális, Magyarország és a külhoni magyarság problémáit átfogó programmal készülnek, és bíznak benne, hogy a Jobbik külhoni csoportjai segítenek ezt minél több emberhez eljuttatni. Megjegyezte, a választási programban nagyobb hangsúly lesz a gazdasági ösztönzésen, hogy a külhoni magyarok helyben tudjanak munkához jutni és boldogulni.
Az Alfahír megkérdezte, hogy a Jobbik aláírná-e azt az etikai kódexet, amelynek összeállítására Szili Katalin volt házelnök tett javaslatot a napokban. Szávay István elmondta, ha meghívót kapnak az erről szóló egyeztetésre, akkor el fognak menni rá, addig is várják a konkrét javaslatokat.
Címkék: Kovács Béla, Szávay István, Antena 3, Tőkés László, Vona Gábor, EP-iroda, Erdély